b'\n_START_ARTICLE_\nSaab JAS 39 Gripen\n_START_SECTION_\nHistorie\n_START_PARAGRAPH_\nSaab 39 Gripen fl\xc3\xb8j sin f\xc3\xb8rste testflyvning i 1988 og kom i aktiv tjeneste i 1996 i det svenske Flygvapnet med typebetegnelsen JAS 39. Gripen er et af de f\xc3\xb8rste kampfly, der er designet til alle de behov et luftv\xc3\xa5ben har, dvs. et \xc3\xa6gte multirollekampfly. JAS st\xc3\xa5r for de svenske ord: jakt, attack och spaning, dvs. jagerfly, jagerbomber og rekognosceringsfly. Flyet kan i luften lynhurtigt omstilles fra en funktion til en anden._NEWLINE_Ved udviklingen af Gripen var det et krav fra de svenske myndigheder, at flyet uden kompromiser fungerede perfekt i alle tre roller. Man \xc3\xb8nskede kun at bruge \xc3\xa9n flymodel og samtidig at f\xc3\xa5 et f\xc3\xb8rsteklasses fly til lavere anskaffelses- og vedligeholdelsesomkostninger end for tidligere kampflytyper. Faktisk blev den tidligere voksende omkostningskurve fra generation til generation kn\xc3\xa6kket.\n_START_SECTION_\nFunktion og udstyr\n_START_PARAGRAPH_\nGripen kan lande og starte p\xc3\xa5 meget korte str\xc3\xa6kninger (800 m) \xe2\x80\x93 ogs\xc3\xa5 p\xc3\xa5 almindelige landeveje, eller p\xc3\xa5 kortere intakte dele af s\xc3\xb8nderbombede lufthavne._NEWLINE_De f\xc3\xb8rste modeller af Gripen blev af Flygvapnet kaldt JAS 39A/B. A for 1-s\xc3\xa6dersversionen og B for 2-s\xc3\xa6dersversionen._NEWLINE_Senere er flyet udviklet i en opdateret version, der kaldes Gripen C/D. Denne udgave er fuldst\xc3\xa6ndig NATO-tilpasset og kan blandt andet lufttankes.\n_START_SECTION_\nOperat\xc3\xb8rer\n_START_PARAGRAPH_\nNATO-landene Tjekkiet og Ungarn har lejet 14 Gripen hver, Sydafrika har k\xc3\xb8bt 28, Brasilien har bestilt 36 og Thailand har bestilt 12. Sverige fl\xc3\xb8j med Gripen C over Libyen. Det svenske Flygvapnet har i flere \xc3\xa5r deltaget med Gripen i internationale flyve\xc3\xb8velser med andre lande inden og uden for NATO \xe2\x80\x93 b\xc3\xa5de i Europa og USA._NEWLINE_En anden Gripen-operat\xc3\xb8r er den britiske Empire Test Pilot School (ETPS), der flyver Gripen i Sverige som en del af uddannelsen af testpiloter fra flere lande.\n_START_SECTION_\nGripen E\n_START_PARAGRAPH_\nGripen er under udvikling. En videreudviklet version, Gripen E, blev pr\xc3\xa6senteret d. 18. maj 2016 og vil v\xc3\xa6re klar til tjeneste fra 2018. Flyet bliver udviklet, s\xc3\xa5 det er nemt at opdatere i hele sin levetid, dvs. sandsynligvis i godt 40 \xc3\xa5r._NEWLINE_Blandt de st\xc3\xb8rre \xc3\xa6ndringer fra tidligere versioner er helt ny avionics fx en AESA-radar, ny st\xc3\xa6rkere motor, betydelig l\xc3\xa6ngere r\xc3\xa6kkevidde og spydspidsteknologier inden for hele sensoromr\xc3\xa5det._NEWLINE_Danmark overvejede at k\xc3\xb8be Gripen NG (Gripen Next Generation, en tidligere betegnelse for Gripen E) som erstatning for F-16-flyet, men Saab trak sig fra forhandlingerne, da Saab vurderede, at der var for stor sandsynlighed for, at Danmark ville v\xc3\xa6lge et amerikansk alternativ (Boeings Super Hornet eller den nyudviklede Joint Strike Fighter). _NEWLINE_Det lykkedes Saab at indg\xc3\xa5 aftale med Schweiz om salg af Gripen E, men en folkeafstemning i Schweiz stemte k\xc3\xb8bet ned. Den 27. oktober 2014 offentliggjorde Saab, at der var indg\xc3\xa5et aftale med Brasilien om levering af 36 fly._NEWLINE_Gripen E fl\xc3\xb8j f\xc3\xb8rste gang d. 15. juni 2017, fra Saabs luftbase i Link\xc3\xb6ping, Sverige.\n_START_SECTION_\nUlykkesstatistik\n_START_PARAGRAPH_\nGripen har gennem \xc3\xa5rene haft langt f\xc3\xa6rre ulykker end andre kampfly, inkl. F-16 Fighting Falcon. Gripen er dog alene produceret i ca. 200 stk. og flyet har aldrig udf\xc3\xb8rt direkte kamphandlinger, mens F-16 er blevet produceret i over 4.000 stk. til 25 lande og har udf\xc3\xb8rt faktiske kamphandlinger. Men da de to f\xc3\xb8rste havarier (en prototype i 1989 og en flyveopvisning i Stockholm i 1993) var foran rullende tv-kameraer, fik de stor opm\xc3\xa6rksomhed i medierne. Ved de i alt fem Gripen-havarier, som er sket i Sverige, har alle piloter overlevet.'